Egpaar verongeluk ure voor kleinseun se matriekafskeidMarinda en Bertus Visser (Foto: Verskaf) Bertus en Marinda Visser van Klerksdorp in Noordwes se blou Toyota Camry was volgepak toe hulle Saterdag op pad na hul dogter se huis in Germiston in ’n trompop botsing op die N12 naby Fochville betrokke was. Hulle sou by hul dogter en haar gesin gaan kuier het vir hul kleinseun se matriekafskeid wat Saterdagaand plaasgevind het. “Die ouens van die insleepdiens het gesê ’n mens kon sien dis ’n ouma en oupa wat op pad was na hulle kinders en kleinkinders,” vertel hul dogter, Sire Hattingh. Haar ma, Marinda (71), is op slag dood terwyl haar pa, Bertus, wat volgende week 70 jaar oud sou word, in ’n ambulans na ’n hospitaal gehaas is waar hy later aan sy beserings beswyk het. Die egpaar was 49 jaar getroud. Hattingh vertel aan Maroela Media dat sy ná die oproep oor haar ouers se ongeluk haar jongste in haar oudste seun se sorg voor die matriekafskeid gelaat het en haar na die hospitaal gehaas het. Sy kon nog van haar pa afskeid neem voor sy dood. Marinda en Bertus Visser (Foto: Verskaf) Sy sê haar ouers was baie betrokke by hul kerk en die gemeenskap van Klerksdorp en het oor die jare talle lewens aangeraak. “My pa was nog by sy bewussyn op die toneel en hy het tot op die ongelukstoneel nog ’n impak gemaak. Die nooddienste het hom almal op sy naam genoem. “Ek weet my ouers is hemel toe. “Hulle het die saadjie geplant. Hulle het werk verrig en hulle is op beter plek. Hulle was ware koningskinders van God. Ek kon nie vir ’n beter ma en pa vra nie. Hulle was altyd daar en het uit hul pad gegaan om mense te help. “Sáám was hulle die bediening. Hulle was mekaar se regterhande.” Maroela Media het vroeër berig nooddienste het Saterdag omstreeks 13:45 by hul aankoms op die toneel twee motorwrakke in die middel van die pad aangetref. Vier ander mense, asook ’n baba, is in die ongeluk beseer waarvan twee met helikopters na ’n hospitaal gevlieg is. Hattingh het lof vir die nooddienste sowel as die insleepdiens asook die polisie en die forensiese patologie- dienste wat op die toneel teenwoordig was. “Ek het al my ouers se persoonlike besittings teruggekry. Hulle was regtig wonderlik.” Bertus en Marinda Visser word oorleef deur drie kinders en ses kleinkinders.